ኢትዮጵያ 1 ሺህ ሜጋ ዋት የሚያመነጭ የከርሰ ምድር ሀይል ፕሮጀክት ልትገነባ ነው
አዲስ አበባ፣ መስከረም 20 (ዋኢማ) – ኢትዮጵያ ሪክ ጃቪክ ከተሰኘ በከርሰ ምድር ሀይል ከተሰማራ ኩባንያ ጋር 1 ሺህ ሜጋ ዋት የሚያመነጭ የከርሰ ምድር ሀይል ፕሮጀክት ለመገንባትና ለማስተዳደር  በኒዮርክ አሜሪካ ስምምነት ፈፅማለች፡፡በአሜሪካና አይስላንድ ሽርክና የተቋቋመው ይኸው ኩባንያ ከ4 ቢሊዮን ዶላር በላይ በሆነ ወጪ ነው የኢትዮጵያን የከረሰ ምድር የሀይል አቅርቦት በሚቀጥሉት ጥቂት አመታት ውስጥ እውን ለማድረግ ስምምነቱን የፈፀመው፡፡ፕሮጀክቱ የሚገነባው በሁለት ዙር ሲሆን የመጀመሪያ 500 ሜጋ ዋት የሚያመነጨው የከርሰ ምድር ሀይል የሚገነባው ከአለም በዘርፉ የበለጸገ ሀብት በቀዳሚነት ይገኝበታል በሚባለው በኢትዮጵያ ስምጥ ሸለቆ በሚገኘው ኮልቤቴ ካልድራ ቦታ ላይ እንደሚሆን በስምምነቱ ላይ ተገልጿል፡፡ከዚህ ውስጥም የመጀመሪያው 10 ሜጋ ዋት እ.ኤ.አ በ2015 ፣ 100 ሜጋ ዋቱ እ.ኤ.አ በ2016 ብሄራዊ የሀይል ቋቱ ይገባል ተብሎቃል፡፡ የመጀመሪያው ዙር አጠቃላይ 500 ሜጋ ዋቱ በ2018 ፕሮጀክቱ ተጠናቆ አገልግሎት መስጠት እንደሚጀምርም በስምምነቱ ላይ ተገልጿል፡፡በስምምነቱ ላይ የተገኙት ጠቅላይ ሚኒስትር ሀይለማሪያም ደሳለኝ አፍሪካ  የህዳሴ ጉዞዋን እውን ለማድረግ የኤሌክትሪክ ሀይል ዋንኛ የለውጥ መሳሪያ እንደሆነ ገልጸው፣ በሚቀጥሉት  30 ዓመታት ኢትዮጵያ ከከርሰ ምድር፣ ንፋስና የፀሀይ ሀይሎችን በመጠቀም እስከ 80 ሺህ ሜጋ ዋት በማመንጨት እራሷንና የጎረቤት ሀገራትን ተጠቃሚ ማድርግ ራዕይ አድረጋ እየተንቀሳቀሰች መሆኑን ተናግረዋል፡፡ይህ ሊሳካ የሚችለው ደግሞ መንግስት ብቻውን በልማቱ መዋዕለ ንዋዩን ሲያፈስ ብቻ ሳይሆን ከግል ዘርፉ ጋር በመቀናጀት የኢንቨስትመንት ፍሰቱን ወደ ፊት እንዲሄድ ማድርግ ሲቻል እንደሆነም ጠቁመዋል፡፡በአሁን ጊዜ አፍሪካ የንግድና የኢንቨስትመንት ፍሰት ትስስር እንደምትፈልግ የገለጹት ጠቅላይ ሚኒስትሩ፣ በዘርፉ ይህ ፕሮጀክት ግዙፍ የሚባል ባይሆንም ትልቅ መንደርደሪያ መንገድ እንደሚሆን ያላቸውን እምነት ገልጸዋል፡፡ፕሮጀክቱ ለኢትዮጵያ ኤሌክትሪክ ሀይል ኮርፖሬሽን ብሎም ለሀገሪቱ በምስራቅ አፍሪካ ቀዳሚ የኤሌክትሪክ ሀይል አቅራቢና ላኪ ሀገር እንድትሆን የተቀመጠውን ራዕይ እንዲሳካ ከፍተኛ ጥቅም እንደሚሰጥ የተናገሩት ደግሞ ምክትል ጠቅላይ ሚኒስትር ማዕረግ የገንዘብና ኢኮኖሚ ዘርፍ አስተባባሪና የኮርፕሬሽኑ ቦርድ ሊቀመንበር ዶክተር ዶ/ር ደብረ ፅዮን ገ/ ሚካኤል ናቸው፡፡ሪክ ጃቪክ የከርሰ ምድር ሀይል ካንፓኒ ዋና ሰራ አስፈጻሚ ማይክል ፊሊፕ በበኩላቸው ኩባንያቸው ከኢትዩጵያ መንግስትና ከኢትዮጵያ ኤሌኬትሪክ ሀይል ኮርፖሬሽ ጋር የፈጸመው ስምምነት በዘርፉ መሰረት የጣለ ስኬት እንደሆነ ገልጸው፣ ፕሮጀክቱ በአፍሪካ ከተገነቡ ፕሮጀክቶች ትልቁ የከርሰ ምድር የሀይል ማመንጫ ይሆናል ብለዋል፡፡ማይክል ፊሊፕ አያይዘውም የፕሮጀክት ስምምነቱ አለማቀፍ ባለሀብቶች በኢትዮጵያ ኢኮኖሚ እድገትና መረጋጋት ያላቸውን መተማመን የሚያሳይ እንደሆነ አመላክተዋል፡፡በስምምነቱ መሰረት አጠቃላይ ፕሮጀክቱ ከ8 እስከ 10 አመት በለው ጊዜ ውስጥ ይጠናቀቃል ተብሎ ይጠበቃል፡፡ይህም ጥረት ኢትዮጵያ ከ10 ሺህ በላይ እንዳላት የሚገመተውን የከርሰ ምድር እምቅ የሀይል አቅም ወደ አረንጓደው የኢኮኖሚ ስርአት ለማስገባት የሚደረገውን ጥረት የሚያሳይ ነው ተብሏል፡፡ (ኢሬቴድ)